b"\n_START_ARTICLE_\nSerra de Miramar\n_START_SECTION_\nGeologia\n_START_PARAGRAPH_\nLa serra de Miramar \xc3\xa9s un conjunt tabular, enlairat per sobre dels materials paleozoics. Es tracta d'un relleu calcari diferenciat que pertany a la Serralada Prelitoral Catalana d'uns 13 km de longitud en direcci\xc3\xb3 NE-SW, situada entre el riu Francol\xc3\xad i el coll de Cabra, que la separen, respectivament, de les Muntanyes de Prades al SW, i de la serra Voltorera, al NE._NEWLINE_Entre les seves elevacions destaquen el Tossal Gros (862 m), la Cogulla (789 m) i el Tossal de la Somerota (771 m).\n_START_SECTION_\nClima\n_START_PARAGRAPH_\nAquestes muntanyes creen una pantalla orogr\xc3\xa0fica que dificulta l'entrada de l'aire procedent de l'interior. Nom\xc3\xa9s entra per alguns portells com el coll de Cabra i l'estret de la Riba. D'altra banda, l'al\xc3\xa7ada modifica notablement el comportament dels principals elements clim\xc3\xa0tics._NEWLINE_Les masses d'aire procedents de la Mediterr\xc3\xa0nia tenen m\xc3\xa9s for\xc3\xa7a que les de l'Atl\xc3\xa0ntic en aquesta part de Catalunya; per tant, les borrasques d'aquesta \xc3\xbaltima proced\xc3\xa8ncia provoquen pluges m\xc3\xa9s intenses, que a vegades presenten un car\xc3\xa0cter catastr\xc3\xb2fic. Els aiguats es produeixen de manera peri\xc3\xb2dica. Aquestes muntanyes fan de barrera a les masses humides del mediterrani cap a l'interior, de manera que afecten a les precipitacions de la Conca de Barber\xc3\xa0, i atemperen la influ\xc3\xa8ncia de la Mediterr\xc3\xa0nia._NEWLINE_Les precipitacions s\xc3\xb3n mal repartides al llarg de l'any: s\xc3\xb3n m\xc3\xa9s abundants a la tardor i la primavera i s\xc3\xb3n escasses a l'estiu. El mes de juliol registra els m\xc3\xadnims anuals, amb percentatges que representen \xc3\xbanicament entre el 3-4% dels totals anuals com a mitjana.\n_START_SECTION_\nRius i aig\xc3\xbces\n_START_PARAGRAPH_\nDe la Serra de Miramar neixen diversos torrents i rieres de curs irregular que nodreixen la conca hidrogr\xc3\xa0fica del Francol\xc3\xad._NEWLINE_Alguns dels m\xc3\xa9s significatius s\xc3\xb3n la rasa de les Aligueres, el torrent dels Masos al vessant sud, i la rasa de Sant Miquel, rasa de Toni i la rasa de l'Hort\xc3\xa8nsia al vessant septentrional._NEWLINE_L'estret de la Riba, un congost format pels rius Francol\xc3\xad i Brugent, separa la serra de les muntanyes de Prades.\n_START_SECTION_\nVegetaci\xc3\xb3 i ecologia\n_START_PARAGRAPH_\nEl tossal Gros cont\xc3\xa9 una zona PEIN perqu\xc3\xa8 el seu paisatge vegetal constitueix una mostra t\xc3\xadpica de les comunitats secund\xc3\xa0ries i permanents del pa\xc3\xads de l'alzinar litoral, com els garrigars, les m\xc3\xa0quies i les brolles. Tamb\xc3\xa9 presenta una elevada diversitat faun\xc3\xadstica caracteritzada per l'ornitofauna i per la pres\xc3\xa8ncia d'alguns r\xc3\xa8ptils de gran inter\xc3\xa8s com la b\xc3\xadvia o lludri\xc3\xb3 (Chalcides bedriagai). La zona PEIN, que t\xc3\xa9 177,71 ha de superf\xc3\xadcie, es troba repartida entre els municipis de Figuerola del Camp, Montblanc i Barber\xc3\xa0 de la Conca.\n_START_SECTION_\nTurisme i oci\n_START_PARAGRAPH_\nEn aquesta zona, que forma part de la Ruta del Cister, hi trobem indrets d'inter\xc3\xa8s. Un d'ells \xc3\xa9s la visita a la zona on se situava l'antic poble de Prenafeta amb les ru\xc3\xafnes del castell i les restes d'una petita esgl\xc3\xa9sia del segle XIII que encara est\xc3\xa0 en peu. Al peu de la serra i al costat de la carretera N-240 tamb\xc3\xa9 hi trobem la pedania de Lilla. _NEWLINE_El GR 175 travessa la serra en l'etapa que uneix els monestirs de Santes Creus i Poblet._NEWLINE_Entre els esports que s'hi poden practicar destaquem el senderisme; hi trobem diverses etapes del GR 175 i del GR 7, a m\xc3\xa9s de diverses excursions com ara l'ascensi\xc3\xb3 al Tossal Gros._NEWLINE_Tamb\xc3\xa9 destaquem les pistes ciclables per a la pr\xc3\xa0ctica de Bicicleta de muntanya o BTT, com s\xc3\xb3n el mateix GR 175, que ascendeix la serra pel Coll de Prenafeta seguint el GR 7, i altres recorreguts com l'ascensi\xc3\xb3 al Tossal Gros o recorreguts integrals per la serra."